En 14-årig pige afgik torsdag ved døden i Aarhus efter en ulykke i en af Tivoli Frihedens rutsjebaner. Ulykken har også påvirket den store forlystelsespark i Nordjylland, Fårup Sommerland. -	Det er jo indenfor vores branche, og det er kollegaer, som har en utrolig ulykkelig hændelse, som skete i går, så selvfølgelig er det noget, der bliver vendt og drøftet tværs af Fårup-holdet, siger direktør Niels Jørgen Jensen og tilføjer: - Vi er selvfølgelig også rigtig kede af det på de efterladtes vegne, og at organisationen i Tivoli Friheden har været igennem den hændelse. Derfor er Fårup Sommerlands personale også indstillet på, at gæsterne kan stå med en række andre spørgsmål end de sædvanlige. -	I den anledning er det også godt lige at tale forskellige ting igennem, siger direktøren. Samme sikkerhedsfokus Selvom ulykken i Aarhus fylder, så bliver det ikke til en ny hverdag med en lang række nye opgaver, medarbejderne fredag møder ind til i den nordjyske forlystelsespark. Udover at der måske kan være flere spørgsmål om forlystelserne, så holder Fårup Sommerland  nemlig det samme fokus, som man altid har gjort. -	Vores sikkerhedsfokus er hele fundamentet for parken, og det har det altid været, og det var det også i går, og det er det også i dag, og det vil det også være i morgen, siger Niels Jørgen Jensen og fortsætter: -	På den måde skal vi fortsætte med at gøre det, som vi har gjort igennem hele den her sæson og tidligere sæsoner med at have maksimal fokus på sikkerheden i parken. Tjek hver dag Inden Fårup Sommerlands nye, store rutsjebane ’Fønix’ kunne køre med mennesker, skulle den igennem næsten 3500 testture. -	Det er super, super vigtigt, at alting bliver tjekket grundigt og efterset – særligt med en ny forlystelse, siger Niels Jørgen Jensen. Selvom alle forlystelser er tjekket i forvejen, så fortsætter man altså med tjek hver dag. -	I dag mellem klokken 5.30 og 6.00 møder vores teknikere ind for at gennemgå samtlige aktiviteter og forlystelser i parken, inden vi åbner, siger direktøren. Og sådan foregår det gennem hele sæsonen i Fårup Sommerland, hvor man desuden også får hjælp af et vedligeholdelsessystem, som hjælper personalet med tjekpunkter af forlystelserne. Venter på rapport Det var i Tivoli Frihedens rutsjebane ’Cobraen’, at den alvorlige ulykke skete, og i Fårup Sommerland minder forlystelsen ’Orkanen’ om den. -	Den har samme karakteristika på den måde, at man hænger under skinnerne, når man kører, men derudover vil jeg sige, at den adskiller sig en del i den måde, den er konstrueret på - banedesignet er for eksempel anderledes, siger Niels Jørgen Jensen, som også fortæller, at det altså ikke er samme leverandør af de to rutsjebaner. Der er derfor ikke grund til bekymring, og da man endnu ikke ved, hvad der har været skyld i ulykken i Aarhus, holder Fårup Sommerland fortsat fokus på sig selv. -	Der er af gode grunde ikke lavet nogen rapport fra Aarhus, men jeg kan ikke udelukke, at der vil komme noget fra den rapport, som vil gøre, at vi som dansk forlystelsespark skal gøre noget anderledes i fremtiden, siger direktøren. Han understreger, at den procedure, der er nu i Fårup Sommerland, er meget stærk og giver et godt fundament til et trygt besøg for gæsterne.
Hos Fårup Sommerland er man også påvirket ovenpå torsdagens tragiske ulykke i Tivoli Friheden, men forsikrer gæsterne om, at sikkerheden er og altid har været god i parken.